《答李子光》
元代·朱希晦

群鸡溷野鹤，意气独昂昂。谁料红尘里，能逢白玉郎。

双凫俱北翥，一雁独南翔。久别何须叹，相思岂易量。

声名过沈鲍，制作拟班扬。笑我人材拙，何如袜线长。

流年悲白发，却老慕仙方。仅得清而瘦，终期寿且昌。

篱边栽细菊，径底植修篁。抱瓮田畦外，操觚涧水傍。

蹉跎千里志，愁绝九回肠。公子多文翰，天葩压众芳。

朝廷崇礼乐，歌颂美成康。堂上莱衣舞，阶前萱草香。

瑶琴弹绿绮，雅调合清商。指日罗英俊，承恩步玉堂。

作者简介：温州乐清人。顺帝至正末隐居瑶山，与四明吴主一、萧台赵彦铭吟咏雁山中，称雁山三老。明初荐于朝，命未至而卒。有《云松巢集》。